## Educació arbitra un permís excepcional per al professorat afectat pel temporal

*** A través d’este permís retribuït, la Conselleria vol donar resposta a una situació excepcional i facilitar les gestions que han de fer els docents afectats
* Es pot sol·licitar este permís del 28 de novembre al 5 de desembre; fins ara l’absència al treball es preveia en la circular 3/2024**

La Conselleria d’Educació, Cultura, Universitats i Ocupació, a través de la Direcció General de Personal Docent, ha acordat arbitrar un permís excepcional per al professorat afectat pel temporal de vent i pluges en els termes municipals inclosos en l’annex I del Decret 163/2024, i en els que s’afigen en la Resolució, de 19 de novembre de 2024, de la Conselleria de Justícia i Interior.

Es tracta d’un permís retribuït de no assistència al centre educatiu de treball, al qual es pot acollir el personal docent la vivenda habitual del qual estiga greument afectada o hagen perdut un familiar de primer grau a conseqüència de la riuada.

A través d’este permís, sol·licitat per tots els sindicats docents, la Conselleria vol donar resposta a una situació excepcional i facilitar les gestions que han de fer els docents afectats.

El professorat podrà sol·licitar el permís del 28 de novembre al 5 de desembre. La sol·licitud haurà de presentar-se a través d’una sol·licitud general única dirigida a la Direcció Territorial d’Educació de València.

La Conselleria d’Educació ha arbitrat este permís excepcional, ja que no es preveia en la normativa actual. Fins al moment, tal com va publicar la Conselleria en la circular 3/2024, els docents afectats havien de comunicar la seua situació al seu centre amb la finalitat que l’equip directiu poguera reorganitzar adequadament el servici, comptant amb la col·laboració de la Inspecció Educativa.

Fecha: 25/11/2024